9. oktoobril Eestis linastuv "Pandorum" tundub olevat midagi Dead Space`i, mille mängu, koomiksi ja animeversiooniga alles tutvust tegin, ja Paul W. S. Andersoni 1997. aasta "Event Horizon"-i vahepealset. Kui liita kokku DS-i tulnukviiruse poolt laipadest moondunud õõvaolendite olemus ning EH-i hullus, siis saabki kokku umbes sarnase filmi,  mida antud trailer reklaamib. Sellele vaatamata loodan, et tulevane ulmeõudus pakub ka midagi uut ja huvitavat, mitte ei püüa lihtsalt olla originaalne, kuigi selliseid teemasid on juba laialt käsitletud. Posterid on aga paganama kenad. Eriti need juhtmeid ja mitmekordistunud nägusid täis valge taustaga plakatid. Plakat, kus on käsi, mida läbistavad juhtmed või kombitsad on kahtlaselt sarnane esimeses Matrixis kohatud inkubeeritud inimese olekuga, kus samuti nn. patareid läbistasid mitmed juhtmed. Lavastajaks  on mulle tundmatu Christian Alvart, kellelt ilmub see aasta veel õudusthriller "Case 39". Filmil oleks nagu potentsiaali, aga sellised idee rakendamine kipub alati mööda tallatud radu valmima. Siiski ootan ma "Pandorum"-it huviga, sest ulmeõudukaid pole päris ammu kinos näha saanud.